Vrou sterf jaar ná aanval | Maroela Media
Isabel Hugo Foto: Facebook
Isabel Hugo (67) van die Vrystaat wat bykans ŉ jaar gelede tydens ŉ betoging in Clocolan beseer is, is oorlede en haar vermeende aanvaller staar nou ŉ aanklag van moord in die gesig, het Beeld Woensdag berig.
Hugo, ŉ boervrou, het op 27 Augustus 2012 verby ŉ skare van betogers gery toe haar vermeende aanvaller, Thabo Ntlororo (24) ŉ klip na haar voertuig gegooi het. Die klip het haar teen die kop getref. Ntlororo is in hegtenis geneem en van poging tot moord aangekla, maar is later vrygelaat toe die klag teruggetrek is.
Ná Hugo uit die hospitaal ontslaan is, moes sy in ŉ versorgingseenheid in Bloemfontein opgeneem word, en haar familie moes later vir haar sorg.
Lanta Prinsloo, Hugo se broerskind, het vroeër die week gesê haar tannie se gesondheid het agteruit begin gaan en dat sy Maandag in Universitas-hospitaal in Bloemfontein opgeneem is waar sy oorlede is. Sy sê Hugo was bedlêend en orgaanversaking en longontsteking was uiteindelik die oorsaak van haar dood.
Kaptein Phume Dhlamini van die polisie het aan Beeld bevestig dat ŉ moorddossier geopen is.
betoging moord Vrystaat